
Billeder i bogen er så vidt muligt gengivet med tilladelse fra de pågældendeprivatpersoner og arkiver. Enhver hel eller delvis kopiering på tryk, elektronisk eller på anden måde, må kun ske efter udtrykkelig forudgående aftale med forfatteren.







Forord


Min noget usædvanlige interesse for kvinder, der omkring år 1900 tog livet af deres egne børn, begyndte med en opdagelse, som slog luften ud af mig.


Jeg fandt ud af, at min oldemors søster i 1903 havde dræbt sit barn. Det ramte hårdt. Hvordan kunne en ung kvinde ende dér? Hvad får nogen til at gøre noget så ubærligt som at dræbe sit eget barn?


Jo mere jeg læste om hende, jo mere ændrede billedet sig. Hun var ikke kold eller et monster. Hun var en ung kvinde, alene i verden og fanget i en situation uden nogen vej ud.


Hvad blev der egentlig af hende? Jeg spurgte mig selv, om hun fik mulighed for at komme videre med sit liv. Det spørgsmål blev begyndelsen på denne bog.


For hun var langt fra den eneste.


Rundt om år 1900 blev mange unge kvinder i Danmark dømt for at have dræbt deres nyfødte børn. Nogle havde forsøgt at skjule en graviditet, andre var allerede mødre uden hjælp, og de fleste havde aldrig før haft problemer med loven.


Der findes bøger om nogle af sagerne, men ofte stopper historien ved dommen. Det er alt det, der sker bagefter, det liv, de måske fik mulighed for at leve, og som vi sjældent hører om. Det har jeg forsøgt at finde frem til.


Jeg har fulgt deres spor, så langt kilderne og mine evner rakte.


Fra deres liv før forbrydelsen, gennem retssagerne, til tiden i fængslet og forsøget på at starte forfra følger vi deres historie.


De fleste kvinder i bogen var tjenestepiger eller unge kvinder fra land og by. De stod alene i en tid, hvor der næsten ikke fandtes hjælp at få.


Det er deres livshistorier.


Og selvom de var dømt for noget af det mest ubærlige, er der mere end skyld og straf i deres fortællinger. Der er også håb, mod og svigt og et blik ind i en verden, der ikke er så fjern, som den måske synes.


Vi ved i dag, at mange sager aldrig kom for en domstol. For hvert barnemord, der blev opdaget, var der formentlig mindst tre, som aldrig blev opdaget.


Det har været en følelsesladet og til tider tung rejse at skrive denne bog.


Jeg har fået hjælp fra både efterkommere og lokalhistoriske arkiver, og jeg er dem dybt taknemmelig.


Bogen begynder med et kort overblik over straffene dengang og om livet i kvindefængslet på Christianshavn.


Derefter kommer de personlige fortællinger, kvinderne, skæbnerne og det, de tog med sig videre i livet.


Som en af dem skrev mange år senere:


“Det laa altid som Mørket i Morgenlyset.”


Kenneth Jensen










Straffen


Hvis en kvinde mellem 1899-1908 blev dømt for at have dræbt sit eget barn, skete det efter straffeloven fra 1866.


Den paragraf, der oftest blev brugt i sager om barnemord, var paragraf 192. Her stod der:


Paragraf 192:


"En moder, som med vilje dræber sit uægte barn under eller lige efter fødslen, straffes med mellem to og tolv års strafarbejde. Hvis hun har besluttet sig for det allerede inden fødslen, kan straffen stige til mellem fire år og livstid.”


Ud over paragraf 192 blev der også brugt andre paragraffer i nogle af sagerne:


Paragraf 193:


"En gravid kvinde, som med vilje fordriver sit foster eller slår det ihjel, mens det stadig er i hendes mave, straffes med op til otte års strafarbejde. Det samme gælder for den person, som med kvindens samtykke forsøger at gøre det samme.”


Paragraf 194:


"Hvis en ugift kvinde føder i hemmelighed, og barnet bliver fundet dødt bagefter, uden at man kan bevise, at det var dødt inden fødslen, straffes hun, hvis hendes handlinger ikke giver grundlag for en hårdere straf, med forbedringshusarbejde. Under milde omstændigheder kan straffen blive fængsel, men aldrig mindre end fire måneders simpelt fængsel.”


Paragraf 195:


“Hvis en kvinde bliver gravid uden for ægteskab og ikke passer ordentligt på sig selv under fødslen, og barnet bagefter findes dødt, uden at man kan bevise, at det døde før fødslen, så bliver hun straffet. Straffen kan være op til to års forbedringshusarbejde. Hvis der er omstændigheder, som taler til hendes fordel, kan straffen i stedet være fængsel, men aldrig mindre end to måneder i simpelt fængsel”.


Retten tog ofte kvindernes situation med i vurderingen.


Mange af dem fik en kortere straf eller skulle ikke sidde inde så længe, fordi dommeren mente, at der var formildende forhold i sagen.


De kvinder, du møder i denne bog, blev næsten alle dømt efter paragraf 192. Nogle af dem blev også dømt efter paragraf 193, paragraf 194 eller paragraf 195.


Der er også enkelte, som blev dømt for drab eller forsøg på drab, fordi de havde taget livet af deres eget barn. Disse sager blev i stedet dømt efter andre paragraffer i straffeloven.










Kvindefængslet

Christianshavns Straffeanstalt (1899)


(Det Kongelige Bibliotek)


I folkemunde kaldte man det bare Kvindefængslet.


Bag de tunge mure på Christianshavn lå Christianshavns Straffeanstalt.


Det var her, alle kvinder i Danmark blev sendt hen, hvis de blev idømt strafarbejde.


Straffeanstalten fungerede som kvindefængsel fra 1870 og blev først lukket i 1928. Siden blev det revet ned, og i dag er der næsten ingen spor tilbage.


Men dengang vidste alle i København, hvad det betød, når en kvinde blev ført derind.


Kvinder med korte fængselsstraffe afsonede som regel i lokale arresthuse.


Men hvis dommen lød på tugthus eller forbedringshus, var der kun ét sted at tage hen. Christianshavn Straffeanstalt.


De to former for strafarbejde var en del af det danske retssystem fra 1866 til 1930.


En dom til forbedringshus kunne lyde på alt fra otte måneder til seks år. Kvinderne sad alene i små celler og arbejdede.


De blev kaldt cellefanger.


Tugthus var værre.


Straffen kunne vare fra to år til livstid. Her arbejdede de indsatte i fælles værksteder om dagen, men sov alene om natten. De blev kaldt fællesfanger.


Intet undgik opsyn. Selv de mindste bevægelser blev kontrolleret.


Begge straffeformer blev først afskaffet i 1930, da Danmark fik en ny straffelov.


Når en kvinde trådte ind bag portene til Christianshavn, begyndte det hele med et møde hos fængselsinspektøren, hvor hun fik tildelt et nummer. Hendes domspapirer blev læst igennem.


Derefter blev hun fotograferet og skrevet ind i fangeprotokollen og på et kort, hvor hendes oplysninger blev samlet: navn, alder, dom, detaljer om hendes liv før og efter forbrydelsen.

Fanger på gårdtur overvåget af en opsynsdame. (1909)


(Det Kongelige Bibliotek)


Så blev hun kropsvisiteret. Hun fik fangetøj på. En opsynskvinde gennemgik reglerne og fortalte, hvordan dagene ville se ud.


Til sidst blev hun ført til sin celle. Hovedet skulle bøjes, så de andre fanger ikke kunne se hende. Hvis hun var dømt til forbedringshus, var hun alene det meste af tiden.


Hun arbejdede i stilhed, uden snak og uden øjenkontakt. Hun vidste ikke, hvem de andre var, eller hvor mange de var.


Det var meningen. Systemet var skabt sådan. Man troede, at stilhed, isolation og skam kunne forandre en kvinde til et bedre menneske.


Når cellefangerne blev ført uden for cellen til afhøring, læge eller gårdtur, gjaldt reglerne stadig. Øjnene i jorden. Ansigtet skjult.


Man ville undgå, at de blev genkendt, når de blev løsladt. Ingen måtte kunne pege og sige, at hun havde siddet i fængsel. Derfor blev de kaldt ensomhedsfanger.


En eller to gange om dagen blev de ført ud i fængselsgården. Her gik de rundt i cirkler på ovale stier. Altid med god afstand. Uden ord. Uden blik.


Hvis en kvinde brød reglerne, kunne straffen være hård. Tolv timer i mørke i en kældercelle var ikke usædvanligt.

Kirken på Christianshavns Straffeanstalt. (1893)


(Det Kongelige Bibliotek)


En gang om ugen var der gudstjeneste. Fængslet havde sit eget kirkerum, og også her blev de holdt adskilt.


Forbedringshusfangerne sad forrest i små båse, hvor de kun kunne se præsten og opsynskvinderne.


Størstedelen af kvinderne i denne bog blev dømt til forbedringshus for barnemord.










Historierne










Skorstenen

Fange nr. 110 (1899)





Johanne Hansen blev født den 2. august 1872 i Lejrskov i Sydjylland som datter af gårdmand Hans Peder Hansen og Ane Jessen Nygaard. Hun voksede op som ét af otte børn.


Da hun var otte år, døde hendes far, og hendes mor stod herefter alene med ansvaret for familien.


Efter konfirmationen i 1886 blev Johanne hjemme i en tid, før hun begyndte at arbejde som tjenestepige.


Hun havde forskelligt arbejde i Sydjylland og var i en periode i Slesvig i Tyskland. Indimellem var hun hjemme hos moren.

Fårupgård. (1900)





Omkring 1895 fik Johanne arbejde på den store gård Fårupgård tæt ved Jelling. Her havde hun et forhold til mejeribestyreren Rasmus Nielsen. Han var ældre og gift, så forholdet foregik i det skjulte.


I efteråret 1896 blev Johanne gravid.


Hun forsøgte at afbryde graviditeten ved at tage moskuspulver, som på den tid blev anset for at kunne fremkalde abort.


Det havde ingen virkning.


Den 3. marts 1897 fødte hun en søn, Hans Alfred Hansen, mens hun opholdt sig hos familie i Bredsten. Barnet blev døbt i Bredsten Kirke og sat i pleje i Jelling.


Han døde af naturlige årsager tre måneder senere og blev begravet på kirkegården i Jelling.


Johanne vendte tilbage til Fårupgård, og forholdet til mejeribestyreren fortsatte. I 1898 blev hun gravid igen. Denne gang forsøgte hun med både moskusdråber og grøn sæbe, men også dette mislykkedes.


Hun holdt graviditeten skjult, så godt hun kunne.


Tidligt om morgenen den 4. maj 1899 fødte hun alene en dreng i et skur på gården. Johanne tog hans liv umiddelbart efter og skjulte liget af ham i halmen.


Senere flyttede hun drengens lig til gårdens bryggers og forsøgte at brænde det, men ilden kunne ikke fortære det. I stedet gemte hun liget i en nedlagt skorsten.


En læge blev tilkaldt, da folk på gården havde mistanke om, at noget var galt. Han kunne konstatere, at Johanne for nylig havde født, men hun nægtede, at der havde været et barn.


Lægen kontaktede politiet, og efter flere afhøringer tilstod Johanne til sidst, hvad hun havde gjort.


Liget af drengen blev fundet og blev obduceret. Han blev begravet den 9. juni 1899 på Vejle Ny Kirkegård.


Den 27. juli 1899 blev Johanne dømt ved Nørvang Tørrild Herreders Ekstraret. Retten idømte hende fem års forbedringshusarbejde for barnemord efter straffelovens paragraf 192. Derudover blev hun dømt for fødsel i dølgsmål og for forsøg på abort.


Den 2. august 1899 blev Johanne ført til Christianshavns Straffeanstalt for at afsone straffen.


Under fængselsopholdet blev hun beskrevet som flittig og ordentlig af personalet. Johanne led af anæmi, og var flere gange indlagt på fængslets sygestue. Fængselspræsten skrev, at hun udviste erkendelse af sin skyld og havde udviklet en kristen tro.


Johanne blev benådet og løsladt den 12. januar 1902.


Efter løsladelsen flyttede hun til Vejle og arbejdede igen som tjenestepige.


Den 8. september 1906 blev hun gift med cykelhandler Niels Jørgen Nielsen i Sankt Nicolai Kirke i Vejle. Parrets første barn blev født kort før brylluppet. Senere blev familien udvidet med yderligere fem børn.


Johanne passede hjemmet og hjalp til i cykelforretningen.


I begyndelsen af 1920’erne blev ægteskabet opløst. Johanne blev boende i Vejle med børnene og arbejdede som ufaglært arbejderske.


Hun giftede sig ikke igen.


Johanne Hansen døde den 3. juni 1929, 56 år gammel, af mavekræft på Vejle Amts og Bys Sygehus. Hun blev begravet tre dage senere på Vejle Østre Kirkegård.


Johanne efterlod sig seks børn.










Montøren

Fange nr. 117 (1899)





Anine Christensen blev født den 10. november 1877 i Rold i Nordjylland. Hendes forældre, Jens Peter Christensen og Ane Kjerstine Jensen, ejede gården Tolborghus, hvor de sammen opfostrede otte børn.

Anine Christensens forældre med de mindste børn.


Hun er ikke selv med på billedet. (1899)


(Privatfoto)


Familien levede et trygt og stabilt liv, hvor der både var mad på bordet og plads til skolegang for børnene i den lokale landsbyskole.


I daglig tale blev hun kaldt Ninna.


I 1891 blev Anine konfirmeret i Rold Kirke, og kort efter måtte hun forlade barndomshjemmet for at arbejde som tjenestepige.


Senere blev hun mejerske, og den 1. maj 1898 startede hun på Faster Mejeri lidt nord for Skjern.


Her mødte hun en montør, der kom for at installere nye maskiner. Han fik hurtigt øje på Anine, selvom hun i forvejen var i et forhold med en smedesvend fra Skjern.


En aften sneg montøren sig ind på hendes værelse og pressede hende til samleje. Anine afviste ham gentagne gange, men han pressede sig på.


Først flere måneder efter, da han var rejst, gik det op for hende, at hun var gravid.


Nu arbejdede hun ikke længere på mejeriet, men som tjenestepige hos postmester Frost i Bredgade 22 i Skjern, hvor hun tiltrådte den 1. november 1898.


Graviditeten fyldte Anine med dyb skam. Hun skjulte sin voksende mave for alle, især sine forældre, og efter lang tids kamp med sin samvittighed besluttede hun sig for at føde barnet i hemmelighed og tage dets liv.


Hun turde ikke fortælle det til nogen, at hun var gravid, hverken sin familie eller sin forlovede, som hun blev forlovet med i foråret 1899.


Den 7. maj 1899 begyndte veerne. Anine fortalte de andre i huset, at hun var syg, og gik op på sit værelse.


Sidst på eftermiddagen fødte hun en lille pige helt alene på værelset.


Efter fødslen klippede Anine navlestrengen med en saks. Med hænderne kvalte hun pigen, lagde liget i et lagen og gemte det i en trækasse under sengen.


Samme aften, efter at hendes forlovede havde været på besøg, tændte hun op i kakkelovnen og lagde liget af pigen på ilden i et forsøg på at skjule sporene. Men ilden brændte aldrig kroppen helt væk.


Et par dage senere pakkede hun de forkullede rester af liget ind i et forklæde og gemte dem i sit klædeskab.


Dagen efter blev en læge tilkaldt, da postmesteren var bekymret for Anines helbred. Lægen og hans hustru havde længe mistanke om, at hun var gravid eller havde været det for nyligt.


Da lægen konstaterede, at Anine havde født, blev politiet tilkaldt.


Anine tilstod alt.


Politiet fandt de delvist forkullede rester af liget i hendes klædeskab på værelset. Liget af pigen blev obduceret og begravet den 15. maj 1899 på Skjern Kirkegård.


Den 8. juli 1899 blev Anine dømt til fire års forbedringshusarbejde for barnemord efter straffelovens paragraf 192.


Fem dage senere, den 13. juli 1899, blev Anine ført til Christianshavns Straffeanstalt for at afsone straffen.


I fængslet beskrev inspektøren hende som skikkelig og pålidelig, men også en smule tung i sindet. Anine opførte sig pænt, arbejdede flittigt og viste tydelig fortrydelse over sin handling.


Den 8. april 1901 blev Anine benådet af kongen og løsladt. Ved løsladelsen modtog hun 30 kroner fra kronprinsen.


Først vendte hun tilbage til Rold, men allerede i slutningen af 1902 flyttede hun til København.


Her arbejdede hun igen som tjenestepige, først hos en læge og hans hustru i Store Kongensgade og senere i 1905 hos en underdirektør i B&W på Amaliegade.


I København mødte Anine tømreren Niels Christian Nielsen, og den 13. maj 1906 blev de gift i Skt. Mathæus Kirke. Da de giftede sig, var Anine højgravid med deres første barn. Seks uger efter brylluppet kom deres første barn til verden.


Parret fik yderligere tre børn i de følgende år.


Omkring 1910 flyttede familien til Hobro, hvor Niels Christian startede sit eget tømrerfirma, mens Anine blev hjemmegående husmor.


Den 7. juni 1935 døde Anine, 57 år gammel, på Amtssygehuset i Hobro. Tre dage senere blev hun begravet på Hobro Kirkegård.


Anine efterlod sig sin mand og fire børn i alt.

